विधानसभा में जोधपुर
विधायक घटनाएं बता कर ग्रामीण क्षेत्र के लिए दमकल की मांग करते रहे, मंत्री ने आश्वासन तक नहीं दिया
राज्यविधानसभा में सोमवार को फलौदी विधायक पब्बाराम विश्नोई ने बाप मुख्यालय पर अग्निशमन वाहन उपलब्ध करवाने को लेकर सवाल पूछे। इसमें विधायक ने कहा कि मंत्री 194 घटनाएं बता रहे हैं, जबकि आंकड़ा 229 का है। वर्तमान में आग लगने पर 50 से 70 किमी दूरी से दमकल आती है। सरकार बाप मुख्यालय पर दमकल उपलब्ध करवा दे तो जनता को राहत मिलेगी। जवाब में आपदा मंत्री अमराराम चौधरी ने कहा कि आंकड़ों की जांच करवा लेंगे। सरकार ने 2016 के बजट में यह घोषणा की थी कि आपका प्रबंधन के तहत 15 हजार से अधिक की आबादी वाली पंचायतें अपने स्तर पर अग्निशमन वाहन का संचालन करें तो सरकार अनुदान दे सकती है। लेकिन बाप पंचायत समिति से ऐसा प्रस्ताव सरकार को प्राप्त नहीं हुआ। प्रस्ताव मिलने पर ही सरकार विचार कर सकती है। विधायक विश्नोई ने सदन में पूरे क्षेत्र की विषमता की बात कहते हुए कहा कि फलौदी नगरपालिका की एक दमकल ही है, जो छोटी है। बड़े हादसों में पांच-पांच घंटों में दूरदराज से दमकल पहुंचती है। विधायक ने कहा कि जिस तरह सड़क दुर्घटना में मरने वालों को सरकार हाथोहाथ सहायता देती है, उसी स्थिति में आग से प्रभावितों को भी मुआवजा मिले। क्योंकि कच्चे मकान जलने के बाद लोग जीवनयापन करने के लिए भटकते रहते हैं। जवाब में मंत्री ने आपदा प्रबंधन के नियमानुसार ही मुआवजा देने की बात कही। बाप क्षेत्र में पांच साल में सवा करोड़ रुपए का मुआवजा सरकार ने बांटा है।
bho_Deva hin_Deva hin_Deva